recursal/SuperWikiNEXT-32B huggingface dataset:
Nákres rakiety R-16
**R-16** bola sovietska medzikontinentálna balistická raketa, v kóde NATO označovaná ako **SS-7 Saddler**, v sovietskom výrobnom typovom označení GRAU mala index **8К64**. Išlo o druhú operačne použiteľnú sovietsku medzikontinentálnu raketu (po R-7) a prvú, ktorá používala dlhodobo skladovateľné pohonné hmoty. 

Raketa bola vyvíjaná od r. 1959 v konštrukčnej kancelárii ОКB-586 pod vedením Michaila Jangeľa, motory pre ňu vyvinul Valentin Petrovič Gluško. Bola dvojstupňová a ako palivo prvýkrát používala dlhodobo skladovateľný, no vysoko toxický asymetrický dimethylhydrazin a ako okysličovadlo kyselinu dusičnú. Celková výška rakety bola 34,3 m, jej priemer bol 3 metre a mohla niesť jadrovú hlavicu do hmotnosti 2175 kg na vzdialenosť 11 000 až 13 000 km.

Pri príprave prvého skúšobného letu rakety došlo v októbri 1960 na odpaľovacej rampe na kozmodróme Bajkonur k obrovskej havárii, pri ktorej zahynuli desiatky inžinierov a vojakov. Ďalšie, už zväčša úspešné testy prebiehali od februára 1961 a v roku 1962 bola raketa prijatá do výzbroje, pričom bolo pre ňu na sovietskom území rozmiestnených až 186 odpaľovacích pozícii, z toho takmer 70 bolo pripravených pre verziu rakety *R-16U*, ktorá bola modifikovaná pre štart z podzemného raketového sila. Rakety boli vyraďované z výzbroje v rokoch 1976 - 1977.

Externé odkazy
--------------


|  |  |
| --- | --- |
|  | Kozmonautický portál |

* Межконтинентальная баллистическая ракета Р-16 (8К64) / Р-16У (8К64У)
**Provincia 24 spišských miest** bol samosprávny celok spišských miest v rokoch 1344 – 1412.

Vznikol zo Spoločenstva spišských Sasov, ktorým uhorský kráľ Štefan V. udelil v roku 1271 rozsiahle privilégiá, vlastnú samosprávu so sídlom v Levoči, súdnictvo a pod.

Územný rozsah Spoločenstva sa časom menil, pôvodne doň patrila aj Levoča a Kežmarok, v roku 1344 sa už v historických záznamoch spomína ako Spolok (Zväz) 24 spišských miest, do ktorého patrili: Spišská Nová Ves, Spišské Vlachy, Spišské Podhradie, Poprad, Veľká, Spišská Sobota, Stráže pod Tatrami, Matejovce, Spišská Belá, Vrbov, Ľubica, Ruskinovce, Tvarožná, Spišský Štvrtok, Iliašovce, Žakovce, Hrabušice, Kurimany, Mlynica, Veľký Slavkov, Odorín, Harichovce, Bystrany a Vlkovce.

Provincia sa riadila osobitným spišským právom (Zipser Wilkür), mestá boli vyňaté z právomoci Spišskej stolice. Provincia sa v roku 1412 v dôsledku spišského zálohu rozpadla na Provinciu 11 spišských miest a Provinciu 13 spišských miest.

Zdroj
-----

* *Encyklopédia Slovenska*, Veda, Bratislava, 1980
Pasažieri *Titanicu* po potopení parníka v záchrannom člne
**„Ženy a deti prvé"** alebo **„Najprv ženy a deti"** je pravidlo, ktoré znamená, že životy žien a detí sa zachraňujú ako prvé, ak je život skupiny ľudí v ohrození. Tento výrok je najviac spojený s potopením Titanicu v roku 1912.

História
--------

Hoci toto pravidlo nikdy nebolo súčasťou medzinárodného námorného práva, bolo spopularizované jeho použitím na parníku Titanic, kedy v dôsledku tejto praxe prežilo 74 % žien a 52 % detí ale len 20 % mužov.

Bohužiaľ, niektorí dôstojníci na Titanicu tento pokyn nesprávne pochopili a zabránili mužom v nalodení do záchranných člnov. Predpokladalo sa totiž, že ženy a deti, ktoré sa nalodia ako prvé zaberú všetok zostávajúci voľný priestor, čo nebola pravda a v záchranných člnoch ostalo veľa voľného miesta.

Externé odkazy
--------------

* Titanic - Women and Children first(po anglicky)]

Zdroj
-----

*Tento článok je čiastočný alebo úplný preklad článku Women and children first (saying) na anglickej Wikipédii.*
**Abell 2065** (alebo **Kopa galaxií v Severnej korune**) je kopa galaxií v súhvezdí Severná koruna. Jej najjasnejšia galaxia je PGC 54876. Je vzdialená približne 1 miliardu svetelných rokov od Slnka. Obsahuje približne 400 galaxií, z ktorých najjasnejšie dosahujú zdanlivú veľkosť 16. Táto kopa galaxií je obzvlášť populárna, pretože to bola jedna z kôp galaxií pozorovaných a používaných Miltonom Humasonom a Edwinom Hubbleom v tridsiatych rokoch minulého storočia na demonštráciu rozpínania vesmíru. Abell 2065, spolu s kopami galaxií Abell 2061, Abell 2067, Abell 2079, Abell 2089 a Abell 2092 tvoria Superkopu galaxií v Severnej korune.

Údaje
-----

* Typ: Kopa galaxií
* Rektascenzia: 15h 22m 31,8s
* Deklinácia: +27° 42' 04"
* Červený posun: 21, 673 km/s
* Vzdialenosť: Viac ako 1 miliarda svetelných rokov
* Súhvezdie: Severná koruna
* Najväčšie galaxie: PGC 54821, PGC 54858, PGC 54867, PGC 54869, PGC 54870, PGC 54875, PGC 54876, PGC 54883, PGC 54884, PGC 54888, PGC 54891, PGC 54894.
* Iné označenia: PGC 4599088

Fotogaléria
-----------

* Amatérska fotografia kopy galaxií Abell 2065
* Kopa galaxií Abell 2065 z Mount Lemmon SkyCenter Schulman ďalekohľadu

Použité zdroje
--------------

* The Corona Borealis Supercluster:  (anglicky)
* Abell 2065:

Pozri aj
--------


|  |  |
| --- | --- |
|  | Astronomický portál |

* Zoznam skupín a kôp galaxií
* Zoznam kôp galaxií Abell
**Aberačná elipsa** je dôsledok ročnej aberácie svetla. V dôsledku pohybu Zeme i s pozorovateľom okolo Slnka, hviezdy na oblohe zdanlivo opisujú aberačnú elipsu s veľkou polosou 20,496 uhlovej sekundy, čo je hodnota tzv. *aberačnej konštanty k*.
  
Malá polos závisí od ekliptikálnej šírky hviezdy: hviezda na ekliptike ju má nulovú a jej zdanlivý pohyb je úsečka dĺžky 2 x k, smerom od ekliptiky sa postupne zväčšuje, pričom hviezda na póle ekliptiky má malú polos rovnú aberačnej konštante a vykonáva tak na oblohe zdanlivý kruhový pohyb.
  
Aberačná elipsa sa odlišuje od elipsy paralaxy tým, že má veľkú polos pre všetky hviezdy rovnakú, rovnajúcu sa aberačnej konštante. Paralaktická elipsa je pre všetky hviezdy iná a závisí od ich vzdialenosti od Zeme. Aberačná a paralaktická elipsa sú vzhľadom na seba fázovo posunuté o 90°.

Zdroje
------


|  |  |
| --- | --- |
| Portal | Astronomický portál |

* aberačná elipsa. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 23.
* HAJDUK, Anton; ŠTOHL, Ján, a kol. *Encyklopédia astronómie*. Bratislava : Osveta, 1987.
**Autoestrada A4** je diaľnica v Portugalsku. Prebieha z predmestia Porta Matosinhos k horskému mestečku Amarante, v dĺžke 63 km, kde prechádza do cesty prvej triedy IP4. Je známa ako jedna z najnebezpečnejších diaľnic v krajine, zvlášť úsek pri klesaní medzi Campo a Valongo. V súčasnosti vláda prijíma príslušné opatrenia. Momentálne je predlžovaná do Bragança a ďalej na španielske hranice. Súčasťou bude aj najdlhší tunel v Portugalsku cez pohorie Sierra do Marão v dĺžke 5,6 km, ako aj najvyšší most v krajine s výškou 230 m. A4 má byť treťou najdlhšou diaľnicou v Portugalsku s celkovou dĺžkou 223 km.

Zdroje
------

Tento článok je prekladom z anglickej, francúzskej a nemeckej wikipédie.

Externé odkazy
--------------

* Autoestrada A4 na motorways-exits.com
* 

| * z
* d
* u
Diaľnice v Portugalsku |
| --- |
| 
* Autoestrada A1
* Autoestrada A2
* Autoestrada A3
* Autoestrada A4
* Autoestrada A5
* Autoestrada A6
* Autoestrada A7
* Autoestrada A8
* Autoestrada A10
* Autoestrada A17
* Autoestrada A22
* Autoestrada A23
* Autoestrada A24
* Autoestrada A25
* Autoestrada A28

 |
Súradnice: 48°56′34″S 20°34′11″V﻿ / ﻿48,942846°S 20,569816°V﻿ / 48.942846; 20.569816

**Chrám svätého Klimenta Ochriského** je pravoslávny chrám nachádzajúci sa v centre mesta Spišská Nová Ves na Zimnej ulici.

História cirkevnej obce
-----------------------

Napriek tomu, že z rôznych príčin nemáme dnes k dispozícii písomné dokumenty o prítomnosti Pravoslávnej cirkevnej obce v meste Spišská Nová Ves pred dvadsiatym storočím, je viac než pravdepodobné, že Pravoslávna cirkev mala v Spišskej Novej Vsi ako aj vo väčšine ostatných obcí Spiša svoje farnosti od čias misie svätých bratov Cyrila a Metoda až do približne trinásteho storočia (Nikolaj Beskyd, v knihe Podkarpatská Rus). Neskôr bola činnosť Pravoslávnej cirkvi v meste v dôsledku katolizácie, reformácie, rekatolizácie a unionizmu prerušená až do druhej svetovej vojny. V časoch druhej svetovej vojny a niekoľko rokov po nej sa pravoslávne bohoslužby vykonávali v jednom rodinnom dome, ktorý už dnes neexistuje. Nachádzal sa na dnešnej Levočskej ulici. Na jeho mieste bol vybudovaný obytný blok, ktorý slúži ako Dom opatrovateľskej služby. Hrob kňaza, ktorý tu slúžil, sa donedávna nachádzal na miestnom cintoríne, ale bol zrušený. V novodobej histórii sa činnosť Pravoslávnej cirkevnej obce v Spišskej Novej Vsi oficiálne započala 1. januára 1990. Bohoslužby sa začali vykonávať od 31. marca 1991 (na sviatok Vzkriesenia) v obytnom dome v centre mesta na Zimnej ulici č. 74. V tomto dome sa nachádza chrám svätého Klimenta Ochridského (na fotografii) a byt pre duchovného správcu farnosti. Dňa 12. augusta 2000 bol tento chrám oficiálne vysvätený Jeho Blaženosťou Nikolajom arcibiskupom prešovským a metropolitom českých krajín a Slovenska. Pri tejto príležitosti bol v chráme posvätený aj nový ikonostas.

Činnosť cirkevnej obce
----------------------

V chráme sa vykonávajú pravidelné bohoslužby a nedeľná škola. Súčasťou chrámového komplexu je aj knižnica, dom pre návštevníkov a učebňa, v ktorej sú organizované rôzne kurzy a prednášky.

Referencie
----------

1. ↑   *História cirkevnej obce* [online]. www.pravoslaviesnv.sk, [cit. 2017-08-31]. Dostupné online.
2. ↑   *História cirkevnej obce* [online]. www.pravoslaviesnv.sk, [cit. 2017-08-31]. Dostupné online.

Externé odkazy a zdroje
-----------------------

* Oficiálna stránka Pravoslávnej cirkevnej obce v Spišskej Novej Vsi
**Autolykos** (starogr. Αὐτόλυκος – Autolykos, lat. *Autolycus*) je v gréckej mytológii syn boha Herma a jeho milenky Chiony, jeden z najľstivejších Grékov starých mýtov.

Autolykos sa pre svoju prefíkanosť dostal z mýtov až do prísloví. Niet sa ale čomu čudovať, keďže jeho otec Hermes bol aj bohom zlodejov a ako jeho syn túto vlastnosť zdedil. Dokázal však aj neuveriteľné veci, čoho sa dotkol, keď chcel, stalo neviditeľným, čierne vedel zmeniť na biele, rohaté zvieratá menil na bezrohé a mnoho iného. Žiadnu jeho krádež mu preto dlho nevedeli dokázať.

Najznámejším jeho činom bola krádež stáda oichalskému kráľovi Eurytovi. Autolykos keď stádo ukradol zmenil jeho výzor a neštítil sa ho predať svojmu priateľovi Heraklovi, ktorého z tejto krádeže navyše ešte aj obvinil. Stal sa tak prvým zlodejom o ktorom je známe, že volal: „*Chyťte zlodeja!*"

Krádeže dobytka sa tiež dopustil voči Sizyfovi, lenže Sizyfos bol múdrejší a nastražil mu pascu. Na kopytá stáda vyryl nápis „*Ukradol Autolykos*", takže bol Autolykos okamžite po čine usvedčený a potrestaný.

Referencie
----------

1. ↑  Ovidius, *Metamorphoses*, XI, 301.

Literatúra
----------

* ZAMAROVSKÝ, Vojtech. *Bohovia a hrdinovia antických bájí*. 4. vyd. [s.l.] : Perfekt, 2007. ISBN 80-8046-203-8.
* *Tento článok je čiastočný alebo úplný preklad článku Autolykos na českej Wikipédii.*
Tento článok je o počiatkoch divadla v praveku.

Prvé formy divadla vznikali a rozvíjali sa v rovnakej dobe ako náboženské obrady, ceremónie a kulty. Divadlo bolo úzko späté s animizmom (najnižším stupňom náboženského myslenia). Pod vplyvom primitívnych úvah o princípe tieňa, sna a smrti, o duši a duchu sa rozvíjala viera v posmrtný život duší (a mágie), viera v silu určitých úkonov (pohybov, talizmanov a pod.). Homo sapiens sa začal vyvíjať koncom stredného paleolitu, t. j. okolo 40 000 pred Kr. Jeho predchodca, človek neandertálsky, žil v jaskyniach, postupne si začal stavať primitívne prístrešky. Homo sapiens kolektívne lovil zver, vedel zapáliť a udržiavať oheň a staval si chatrče. Veľmi dôležitú úlohu v kolektíve zohrávala žena, uchovávateľka rodu (matriarchát). Človek si nevedel vysvetliť prírodné javy a uctieval ich ako živé bytosti. Tieto predstavy viedli k počiatkom náboženstva a umenia. Najstaršie umelecké prejavy človeka pochádzali z doby asi 30 – 25 000 rokov pred Kr. Išlo o drobné sošky zvierat a žien, tzv. venuší, rytiny do kosti a jaskynné maľby, nachádzajúce sa v najväčšom počte a v najvyššej kvalite po obidvoch stranách Pyrenejí, v tzv. frankokantaberskom okruhu (Altamira, Lascaux, Pindal, Trois Freres, Dordogne a i.). Väčšina z nich bola spojená s mágiou úspešného lovu.

Na niektorých nálezoch je možné pozorovať prvé divadelné formy človeka. Napr. v jaskyni Pindal sa našla kresba mamuta s namaľovaným srdcom, v ktorom sa nachádzajú jamky od oštepov. Pred mnohými skalnými maľbami sa našli otlačky piet ľudských nôh, skamenené svedectvo obradných tancov. V jaskyni Trois Fréres bola namaľovaná postava kúzelníka, ktorý mal na hlave jelenie parohy, ruky mal ako medvedie laby a mal konský chvost. Našla sa aj zvieracia lebka s prevŕtanými otvormi, aby mohla byť použitá ako maska. Tieto nálezy svedčili o tom, že si pravekí ľudia rituálnymi tancami a obradmi zaisťovali dobrý lov a preobliekaním sa približovali zvieraťu (totemizmus). Maľby v jaskyniach, ktorých nálezy sa neustále množia, boli závislé od loveckého spôsobu života. V neolite, kde dochádzalo k zmene na usadlejší spôsob života roľníkov a pastierov, sa skalné maľby prestali objavovať.

V neolite dochádzalo k prvej spoločenskej deľbe práce – medzi pastierov a roľníkov. Nastal rozvoj remeselnej výroby (keramika, textilná výroba, tesárstvo, výroba lodí) a k počiatkom architektúry. Stavali sa domy 15 – 30 m dlhé so sedlovou strechou, a taktiež stavby kultového charakteru (menhiry, dolmeny, kromlechy). Najviac týchto stavieb sa zachovalo v Bretónsku vo Francúzsku a v južnom Anglicku – Stonehenge (slúžili aj ako primitívny kalendár). S monumentálnymi kamennými stavbami tohto typu boli spojené i rôzne obrady divadelného charakteru, ale bližšie správy o nich nie sú známe.

Pozri aj
--------

* Praveké umenie
**Občianske hnutie** (po česky *Občanské hnutí*; skratka *OH*) bolo stredové, liberálne politické hnutie, pôsobiace na českej politickej scéne v rokoch 1991 a 1992, s koreňmi v Občianskom fóre. V roku 1992 sa transformovalo na politickú stranu, ktorá v októbri 1993 zmenila svoj názov na **Slobodní demokrati** (po česky *Svobodní demokraté*). Táto strana zanikla v roku 1995.

Predsedom hnutia resp. strany bol počas celej existencie Jiří Dienstbier. Medzi jeho členov patrili aj Petr Pithart, Martin Bursík, Pavel Rychetský, Miloš Zeman alebo Jan Sokol.

Dejiny hnutia
-------------

Hnutie bolo ustanovené 27. apríla 1991 po oddelení Občianskej demokratickej strany z Občianskeho fóra. Väčšina jeho členov sympatizovala s predstavou „apolitickej politiky", ktorú presadzoval predovšetkým Václav Havel, preto bolo Občianske hnutie vnímané ako hlavný dedič Občianskeho fóra. Už svojím názvom Občianske hnutie deklarovalo rezervovaný prístup k straníckosti – istý čas hnutie povoľovalo aj kolektívne členstvo. Názorové odlišnosti členov hnutia mu neumožnili sa profilovať ani pravicovo, ani ľavicovo, hnutie tak bolo radené na strednú časť politického spektra. Otvorene však deklarovalo liberálnu orientáciu.

Vo voľbách do Českej národnej rady v roku 1992 získalo OH 4,6 % hlasov a zostalo tak tesne pod päťpercentnou hranicou potrebnou na vstup do parlamentu. Ako reakciu na to sa hnutie transformovalo na politickú stranu, ktorá od októbra 1993 niesla názov Slobodní demokrati. Súčasne s transformáciou na politickú stranu bola oficiálne potvrdená liberálna orientácia strany a vymedzenie sa voči ľavici (sociálnej demokracii) aj pravici (občianskej demokracii). V posledných rokoch svojej existencie sa strana sústredila v podstate len na udržanie existencie. Uvažovalo sa o zlúčení s Českomoravskou úniou stredu či s Liberálno-sociálnou úniou. Tieto úvahy boli neboli uskutočnené. 

Na prelome rokov 1995 a 1996 sa Slobodní demokrati zlúčili s národnými socialistami. Táto únia ale nemala dlhé trvanie, už v roku 1998 časť pôvodných členov OH založila Stranu za otvorenú spoločnosť, ktorá mala jednu senátorku a podieľala sa na vláde v Libereckom kraji.

Občianske hnutie svoj neúspech často ospravedlňovalo agresivitou Občianskej demokratickej strany. Pravdepodobnejšie je na vine neurčitosť spočívajúca v nejasnej straníckej štruktúre, ako aj absencia charizmatického vodcu, akým bol pre ODS Václav Klaus.

Zdroj
-----

*Tento článok je čiastočný alebo úplný preklad článku Občanské hnutí na českej Wikipédii.*
Súradnice: 52°14′31″S 4°15′33″Z﻿ / ﻿52,24204°S 4,25921°Z﻿ / 52.24204; -4.25921

**Aberaeron** (z waleského *Aberaeron*, to znamená „ústie rieky Aeron") je prímorské letovisko v kraji Ceredigion vo Walese. Nachádza sa medzi Aberystwythom a Cardiganom. V roku 2001 bol počet obyvateľov 1520.

História
--------

Súčasné mesto bolo postavené roku 1805 Albanom Thomasom Jonesom Gwynnom a bolo prevádzkované ako prístav. Podporilo lodný priemysel v 19. storočia. Remeslá sú dôležitou súčasťou dedinského života. Informácie zaznamenané v obchodných adresároch ukazujú, že v roku 1830, hoci tu ešte nebol prístav, pracoval v Aberaerone výrobca vlnených výrobkov, obuvník, pekár, mlynár, kováč a výrobca lopát, dvaja výrobcovia lodí, tesár a klobučník.

Referencie
----------

1. ↑  Office for National Statistics : *Census 2001 : Parish Headcounts : Ceredigion*
2. ↑  Jenkins, J. Geraint. *Ceredigion: Interpreting an Ancient County.* Gwasg Careg Gwalch (2005) pg. 83.

Zdroj
-----

*Tento článok je čiastočný alebo úplný preklad článku Aberaeron na českej Wikipédii.*
Toto je článok o bývalej autobusovej stanici z rokov 1983 – 2017. O súčasnej autobusovej stanici pozri *Nivy (multifunkčné centrum).*
Autobusová stanica Mlynské Nivy v roku 2008
Interiér budovy v roku 2008
**Autobusová stanica Mlynské Nivy** bola najväčšia autobusová stanica v Bratislave, miesto príchodu a odchodu medzimestských autobusov v rámci Slovenska aj zahraničia. Nachádzala sa v mestskej časti Ružinov, miestnej časti Nivy a mala výhodnú polohu pre diaľkovú dopravu v širšom centre mesta. Výstavba začala v roku 1979, slávnostne ju otvorili 15. augusta 1983. Autorkou projektu bola Ing.arch. Valéria Triznová, ktorá dohliadala aj na realizáciu výstavby. 

Prevádzka stanice bola ukončená 1. októbra 2017, následne sa začalo s jej búraním. Od 30. septembra 2021 ju nahradila nová autobusová stanica, ktorá je súčasťou multifunkčného centra Nivy. Po dobu výstavby dočasne slúžila 
Autobusová stanica Bottova v priestoroch bývalého Centra Bottova na druhej strane ulice Mlynské nivy.

Dopravné spoločnosti
--------------------

Autobusovú stanicu využívali najmä dopravné firmy:

* Slovak Lines
* Eurolines
* Student Agency
* Turancar

Iné projekty
------------

Commons
* Spolupracuj na Commons Commons ponúka multimediálne súbory na tému **Autobusová stanica Mlynské Nivy**

Externé odkazy
--------------

* Fotogaléria starej stanice na imhd.sk
**Autoimunitná choroba/ochorenie** alebo **autoimúnna choroba** alebo **imunopatia** je kolektívne označenie pre ochorenia, pri ktorých je imunitný systém nadmerne aktívny a napáda niektoré štruktúry vlastného tela. Napr. niektoré bunky normálne zabezpečujúce obranu organizmu proti infekcii a poškodeniu začnú nekontrolovateľne napádať a ničiť iné bunky v tele. Novšie výskumy (M.Pender et al.: Multiple sclerosis) naznačujú možnú vírusovú etiológiu autoimúnnych chorôb, kde imunitný systém útočí na rôzne druhy latentných vírusov pri súčasnej CD8+ nedostatočnosti imunitného systému.

Zoznam (neúplný, etiológia viacerých nižšie uvedených chorôb je v štádiu výskumu a nie je jednoznačne známa):

|  |  |  |
| --- | --- | --- |
|  | Choroba | Postihnuté tkanivo (orgán) |
|  | autoimúnna hepatitída | pečeň |
|  | chronická gastritída | sliznica žalúdka |
|  | ulcerózna kolitída | hrubé črevo |
|  | cukrovka – typ I | inkrečné bunky 
podžalúdkovej žľazy |
|  | glomerulonefritída | obličky |
|  | Guillainov-Barrého syndróm |  |
|  | Hašimotova tyreoiditída | štítna žľaza |
|  | lupus erythematodes | najmä koža |
|  | Crohnova choroba | tenké črevo |
|  | Basedowova choroba | štítna žľaza |
|  | Bechterevova choroba | chrbtica |
|  | skleróza multiplex | myelínové pošvy v CNS |
|  | myastenia gravis | acetylcholínové receptory na koncovej platničke motorického nervu |
|  | Ordova tyreoiditída | štítna žľaza |
|  | polyartritída | kĺby |
|  | psoriáza | koža |
|  | sarkoidóza | najmä pľúca |
|  | Stiffov-Manov syndróm |  |
|  | sklerodermia |  |
|  | Wegenerova granulomatóza | o. i. obličky, pľúca, krčné, nosové a ušné oblasti |
|  | vitiligo | koža |
|  | Celiakia | tenké črevo |
|  | Hidradenitis suppurativa | koža |

Symptómy / prejavy
------------------

V mieste / orgáne / tkanive, ktoré je postihnuté autoimunitnou poruchou vznikajú zápalové procesy, odumieranie buniek, bolesti a pod.

Príčina
-------

Príčiny vzniku týchto ochorení nie sú presne známe. Podľa dostupných údajov má genetická predispozícia jedinca najväčší vplyv na vznik autoimunitnej choroby. Aby sa choroba prejavila, sú pravdepodobne nutné ďalšie faktory, ktoré podporia zdedenú predispozíciu tak, aby vznikla choroba.

Liečba
------

Liečbou autoimunitných chorôb je podávanie protizápalových liekov. Používajú sa nesteroidné protizápalové liečivá, kortikosteroidy (glukokortikoidy) aj iné imunosupresíva. Dlhodobé užívanie liekov má aj mnohé vedľajšie nežiaduce účinky, môže sa vyvinúť pľúcna arteriárna hypertenzia (vyžaduje ďalšiu liečbu) a rôzne nádorové ochorenia (Miklošková a kol. 2007). Dlhodobé používanie kortikosteroidov vedie k zvýšenej vnímavosti na infekcie a celkovej imunosupresii.
| Horemheb v hieroglyfoch |
| --- |
| *praenomen* alebo trónne meno |
|  |
| *nomen* alebo vlastné meno |
|  |

**Haremheb** (trónne meno: *Džeserechaprure*) bol faraón v starovekom Egypte. Patrí do 18. dynastie a bol v poradí štrnástym a posledným faraónom tejto dynastie. Vládol v rozmedzí približne 1319 pred Kr. - 1292 pred Kr.

Život
-----

Podľa pravidiel egyptského meradla bol prvý panovník 19. dynastie, ale archeológovia a Menehto ho zaradili do 18. dynastie. Na trón sa dostal po dlhšej službe u Achnatona, Smenchkareho, Tutanchamóna a Ajeho. Kariéru začal ako vojak. Za Achnatona dostal hodnosť „pisára vojska", a iné ako napríklad „obidve oči kráľa v obidvoch krajinách", „zástupca kráľa obidvoch krajín vo všetkých krajinách". Keď zomrel Tutanchamón, čakal ešte štyri roky, kým sa dostal na trón. Uzurpáciu trónu odôvodnil vyhlásením, že „do hodnosti kráľa bol uvedený, lebo si to želalo Amonovo srdce". A tak dostal podporu kňazov. A keď padol Aton, dovŕšil likvidáciu Achnatonovej náboženskej reformy. Ničil Achnatonove sochy, chrámy, paláce a rozširoval Amonove chrámy, a kňazom dal vrátiť všetky majetky. Trónne meno Horemheba bolo Džeserechaprure a vládol asi 15 – 20 rokov. Podľa ediktu, ktorý sa zachoval na Karnackom chráme, trestal vinných odrezaním nosa a deportovaním na pohraničné pevnosti, pričom sa opieral o dávneho kamaráta Paramerseho neskoršieho Ramesseho I.

Stavby
------

Veľká bola však Haremhebova stavebná činnosť. Dal postaviť pylón v Amonovom chráme v Karnaku, najdlhší a najväčší vôbec (potom bol ešte väčší) široký 105 metrov, neskôr dal aj ďalšie (9 a 10 pylón). Dal vybudovať aj chýrnu „aleju sfíng" medzi Amonovým a Mutiním chrámom. Najlepšie sa zachoval jeho skalný chrám v Sílsíle. Hrobku si dal vybudovať v Údolí kráľov asi sto krokov od Tutanchamonovej a stojí v nej aj sarkofág. Väčšina jeho sôch je v „amarnskom slohu". Patrí medzi ne jeho hlava s dolnoegyptskou korunou v Káhire, ďalej jeho socha ako „pisára vojska" v Metropolitnom múzeu v New Yorku a jeho súsošie s Amonom v Egyptskom múzeu.

Externé odkazy
--------------

* SPŠH Košice Zdroj, z ktorého (pôvodne) čiastočne čerpal tento článok

  


|  |
| --- |
| Haremheb**18. dynastia** |
| Vladárske tituly |
|
| Predchodca**Aje II.** | **Egyptský faraón**1319 pred Kr. – 1292 pred Kr. | Nástupca**Ramesse I.** |

Autoritné údaje: * BnF: 144345905
* GND: 118720384
* ISNI: 0000 0000 9124 9469
* LCCN: n82156872
* VIAF: 37711160
* WorldCat: lccn-n82156872
**Pravidlo troch kliknutí** alebo **three-click rule** je nepísané pravidlo pri tvorení webovej navigácie. Odporúča, aby navigácia bola vytvorená tak, aby používateľ mohol nájsť hocijakú informáciu do troch kliknutí. Pravidlo je založené na predpoklade, že ak používatelia stránok nenájdu potrebnú informáciu do troch kliknutí, stávajú sa frustrovaní a odchádzajú preč. Hoci sa zakladá len na malom analytickom skúmaní, je medzi dizajnérmi značne rozšírené a akceptované. Kritici namietajú, že počet kliknutí nie je až tak dôležitý, ako ich výsledok.

Jeffrey Zeldman vo svojej knihe *Taking Your Talent to the Web* (2001) napísal, že pravidlo troch kliknutí je "založené na spôsobe, akým ľudia web využívajú" a že "toto pravidlo dokáže pomôcť tvoriť webstránky intuitívne a logicko-hierarchicky štruktúrované".

Stránka obchodného poradenstva vlády Spojeného kráľovstva odporúča používať toto pravidlo ako "najlepší postup" pri tvorbe webdesignu.

Kritika
-------

Pravidlo troch kliknutí bolo napadnuté výsledkami testov použiteľnosti, ktoré ukázali, že počet kliknutí potrebných pre prístup k požadovanej informácii nemá vplyv na spokojnosť používateľov, ani mieru úspešnosti.

Na komerčných stránkach môže úzkoprsé dodržiavanie tohto pravidla skôr uškodiť ako pomôcť, pretože ponúkané produkty musia byť zoskupené do kategórií, aby sa dali ľahko prechádzať.
**Obyčajná lineárna diferenciálna rovnica** {\displaystyle n}-tého rádu je rovnica tvaru 

{\displaystyle y^{(n)}(x)+a\_{1}(x)y^{(n-1)}(x)+\dots +a\_{n-1}(x)y'(x)+a\_{n}(x)y(x)=f(x),\!}
kde funkcie {\displaystyle a\_{i},\ i=1,2,\dots ,n;\ f} sú zadané. Špeciálnym prípadom takej rovnice je lineárna diferenciálna rovnica prvého rádu (ODR).
Ľavá strana tejto diferenciálnej rovnice sa zvykne značiť takto 

{\displaystyle (L\_{n}y)(x),}
a priradenie {\displaystyle y\mapsto L\_{n}y} voláme *lineárny diferenciálny operátor n-tého rádu*. V prípade, že {\displaystyle f=0} hovoríme o *homogénnej* lineárnej diferenciálnej rovnici.

Homogénna lineárna diferenciálna rovnica s konštantnými koeficientami
---------------------------------------------------------------------

Ide o rovnicu 

{\displaystyle y^{(n)}(x)+a\_{1}y^{(n-1)}(x)+\dots +a\_{n-1}y'(x)+a\_{n}y(x)=0,\!}
ktorej koeficienty sú konštanty. Už Euler si všimol, že exponenciálna funkcia {\displaystyle x\mapsto e^{rx}} s vhodným {\displaystyle r} je riešením tejto rovnice. Dosadením do rovnice dostaneme podmienku na číslo {\displaystyle r}, ktorú voláme *charakteristická rovnica*

{\displaystyle r^{n}+a\_{1}r^{n-1}+a\_{2}r^{n-2}+\dots +a\_{n-1}r+a\_{n}=0,\!}
čo je algebrická rovnica stupňa {\displaystyle n}, ktorá má podľa základnej vety algebry práve {\displaystyle n} koreňov ak počítame aj ich násobnosť. Rozoznávame dva prípady: 

* ak sú korene {\displaystyle r} charakteristickej rovnice jednoduché, tak týmto postupom získame {\displaystyle n} lineárne nezávislých riešení
* ak je niektorý koreň {\displaystyle {\hat {r}}} charakteristickej rovnice {\displaystyle k}-násobný, tak potom funkcie {\displaystyle x\mapsto x^{m}e^{{\hat {r}}x},\ m=0,1,2,\dots ,k-1} (je to {\displaystyle k} lineárne nezávislých funkcií) sú riešením diferenciálnej rovnice.

V každom prípade takto získame práve {\displaystyle n} lineárne nezávislých riešení homogénnej lineárnej diferenciálnej rovnice {\displaystyle n}-tého rádu s konštantnými koeficientami. 

Ak sú koeficienty {\displaystyle a\_{i},\ i=1,2,\dots ,n} reálne čísla, tak spolu s koreňom {\displaystyle {\hat {r}}} má charakteristická rovnica aj koreň komplexne združený {\displaystyle {\hat {r}}^{\star }}. V tomto prípade z koreňov {\displaystyle {\hat {r}},\ {\hat {r}}^{\star }} máme 2 reálne funkcie 

{\displaystyle x\mapsto e^{ax}\cos(bx),\ x\mapsto e^{ax}\sin(bx),\!}
kde {\displaystyle {\hat {r}}=a+ib,\ a,b\in \mathbb {R} .} V prípade, že uvedený koreň je viacnásobný, tak sa pridávajú násobky trigonometrických funkcií mocninou nezávisle premennej.
**Samuel Ambrozi** (používané varianty mena boli aj **Ambrosius**, **Duraeus**) - "Ambrózy de Séden" (\* 22. marec 1748, Liptovská Sielnica – † 13. február 1806, Banská Štiavnica) bol slovenský publicista a redaktor.

Životopis
---------

Pochádzal zo zemianskej, učiteľsko-farárskej rodiny, a vzdelanie získaval na evanjelickom lýceu v Bratislave a na univerzite v nemeckej Jene, ktorá vtedy bola akousi Mekkou nielen nemeckých, ale aj slovenských osvietencov. O jeho túžbe po vzdelaní a zainteresovanosti o súčasnú filozofiu svedčí aj to, že sa stal roku 1782 členom tamojšej latinskej učenej spoločnosti. Po návrate do vlasti bol istý čas kazateľom vo Veličnej na Orave, od roku 1787 v Radvani a od roku 1804 v Banskej Štiavnici. Tu zastával funkciu dištriktuálneho notára a v tomto meste založil aj chlapčenský a dievčenský vychovávateľský ústav. Zúčastnil sa aj založenia spomínanej učenej spoločnosti.

Tvorba
------

Spočiatku vynikal ako básnik. Okrem kázní a príležitostných prejavov, písaných po nemecky, vydal aj dve úvahy o činnosti ústavu pre výchovu chlapcov a dievčat v Banskej Štiavnici v rokoch 1804 – 1805. Okrem vlastnej náboženskej a publicistickej tvorby bol tiež v rokoch 1793 – 1803 redaktorom novín *Novi Ecclesiastico-scholastici Annales evangelicorum augustanae et helveticae confessionis in Austriaca Monarchia (Nové cirkevno-školské ročenky…)*. Šírku vzdelania, estetické, literárne a filozofické názory Samuela Tešedíka, ale aj jeho redaktorskú pohotovosť a organizačný talent pri združovaní spisovateľov, básnikov i vedeckých pracovníkov, najlepšie spoznáme práve z *Nových cirkevno-školských ročeniek*.

Dielo
-----

* 1780 – *Carmen, quod dum D. Joannes Stretsko…*  (Bratislava)
* 1782 – *Ita celeberrimo gymnasii a. c. Posoniensis rektori Joanni Georgio Stretsko die nomini ejus sacra feliciter redeunte…*  (Bratislava)
* 1789 – *Svaté kázání, ktoréž...měl v chráme ev. Radvanském* (Banská Bystrica)
* 1796 – *Die Gotteshäuser der Christen, als die vortrefflichste Anstalt zur Bildung, Veredlung und Beglückung des Menschlichen Geschlechtes* (Banská Štiavnica)
* 1796 – *Trauer-Rede am Grabe… des Herrn Michael Sinowitz… gehalten…*  (Banská Štiavnica)
* 1803 – *Dobrota a Maudrost Božj při rýchlém ctitelů swých z tohoto swěta wychwacowánj* (Banská Bystrica)
* 1804 – *Wie muss die Kirchengemeinde udn ihr Lehramt beschaffen sein, wenn der Religions-Unterricht beide behlücken soll? Eine Antrittsrede gegalten in dem Evangelischen Bethause in der königl. freyen Bergstadt Schemnitz am ersten Ostertage 1804 von ...* (Banská Štiavnica)
* 1804 – *Ankundigung einer neuen und doppelten Erziehungsansalt* (Banská Štiavnica)
* 1805 – *Zweiter Bericht von der neuen ud doppelten Erziehungsansalt in Schemnitz* (Banská Štiavnica)

Externé odkazy
--------------

* Záznam o úmrtí v matrike

Autoritné údaje: * GND: 1122204213
* ISNI: 0000 0000 7931 220X
* PIM: PIM40590
* SNK: 165215
* VIAF: 121363704
**Samuel Bodický** (\* 9. október 1850, Špania Dolina - † 22. august 1919, Senné) bol slovenský evanjelický kňaz, spisovateľ. Pseudonym: Samo Samovič, Samoslav Javorov.

Jeho otec bol Samuel Bodický (1818-1904) bol obuvníkom a jeho matka bola Mária rod. Bodická. Jeho brat Michal Bodický (1852-1935) bol evanjelický kňaz, spisovateľ, profesor teológie, dekan na evanjelickej teologickej fakulte v Bratislave. Jeho syn, Dr. Ivan Bodický (1882-1955), bol známy modranský lekár a ľudomil.

Životopis
---------

Študoval na gymnáziu v Lučenci, v Banskej Bystrici a v Revúcej, od 1872 teológiu vo Viedni. Roku 1874-1888 evanjelický kňaz v Ozdíne a v Sennom. Je autorom literárnokritických portrétov ruských a ukrajinských spisovateľov (Puškin, Lermontov, Krylov, Gogoľ, Ševčenko). Vlastná prozaická tvorba vznikla 1879-1882. Vo svojich humoreskách nadväzuje na Zechentera, rozvíja najmä situačný humor. V prózach začal narušovať sentimentálne romantické klišé; približuje sa k realistickému zobrazovaniu charakterov i prostredia. V jeho prozaických príbehoch dominuje prostredie pánov a vzdelancov (Starý mládenec, Zaľúbenec, Nihilisti, Vo väzení), dedinčanov (Prvá ľúbosť, Žena dvoch mužov, Otcova kliatba, Z mŕtvych), dedinské a statkárske prostredie (Zlý duch, Nová kométa). V najrozsiahlejšej próze Nihilisti zachytil sociálny a morálny vzostup a pád kapitalistickej rodiny Koreňovcov. V poslednom období svojej činnosti intenzívne prekladal z angličtiny, maďarčiny, ruštiny. Orientoval sa najmä na Puškinovu veršovanú epiku. Prispieval do tlače (Národných Novín, Sokola, Orla a Slovenských Pohľadov), kalendárov a zborníkov. Člen Muzeálnej slovenskej spoločnosti (MSS).

Dielo
-----

* Povesti Sama Bodického, Martin roku 1882
* Nihilisti, Bratislava roku 1935
* Otcova kliatba, Bratislava roku 1973
* Poézia: Žiaľ (Sokol 7, 1868), Vlkodlak (Orol 10, 1879)
* Preklady: Tennyson, A.: Enoch Arden 1885; Arany , J.: Toldi 1886; Puškin, A. S.: Eugen Onegin 1900

Literatúra
----------

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Plné texty diel Samuela Bodického
* Záznam o narodení a krste v matrike záznam číslo 113 - evanjelická farnosť v Banskej Bystrici; pokrstený ako Ferdinand Samuel Boditzky

Autoritné údaje: * abART: 61472
* GND: 1142039587
* ISNI: 0000 0000 5750 5385
* NK ČR: jo2002146586
* SNK: 153866
* VIAF: 84143439
**Pravoslávna autokefálna cirkev Albánska** je jedna z autokefálnych pravoslávnych cirkví. Jej najvyšším predstaviteľom je arcibiskup.

Cirkev pôsobí na teritóriu Albánska, a má okolo 700 tisíc veriacich.

Kresťanstvo sa na územie Albánska dostalo už v 1. storočí. Pred príchodom Osmanov v roku 1478 na juhu krajiny prevládalo kresťanstvo byzantského obradu. Potom sa však začal prechod Albáncov na islam. Do polovice 19. storočia sa väčšina Albáncov stala moslimami. Južná časť Albánska bola časom integrovaná do konštantínopolského patriarchátu a všetky bohoslužby sa konali v gréčtine. Severná časť bola súčasťou srbskej cirkvi.

Albánska cirkev vyhlásila autokefalitu v roku 1922 a bola uznaná konštantínopolským patriarchom v roku 1937.

Za vlády komunistov bola cirkev v Albánsku prenasledovaná. V roku 1967 bolo Albánsko vyhlásené za prvú ateistickú krajinu. Ku koncu komunistického režimu zostalo nažive iba 22 pravoslávnych kňazov. Až v roku 1922 bol ustanovený arcibiskup pre pravoslávnu cirkev.

Cirkev používa albánsky jazyk a na etnicky zmiešanom území modernú gréčtinu.

Externé odkazy
--------------

* Kisha Ortodokse (Orthodox Autocephalous Church of Albania) – stránka cirkvi

| * z
* d
* u
Pravoslávne cirkvi |
| --- |
| Autokefálne cirkvi | 
* Konštantínopolský ekumenický patriarchát
* Alexandrijská pravoslávna cirkev
* Antiochijská pravoslávna cirkev
* Jeruzalemská pravoslávna cirkev
* Ruská pravoslávna cirkev
* Srbská pravoslávna cirkev
* Rumunská pravoslávna cirkev
* Bulharská pravoslávna cirkev
* Gruzínska pravoslávna cirkev
* Grécka pravoslávna cirkev
* Poľská pravoslávna cirkev
* Albánska pravoslávna cirkev
* Pravoslávna cirkev v českých krajinách a na Slovensku
* Pravoslávna cirkev na Ukrajine

 |  |
**Občianska náuka** je učebný predmet, prostredníctvom ktorého žiaci základných a stredných škôl nadobúdajú vedomosti o histórii a štruktúre politických inštitúcií, sú vedení k záujmu o účasť na politickom živote, k viere v základné hodnoty spoločnosti.

Občianska náuka je predmet pre žiakov základných škôl a mladých ľudí (študentov) stredných škôl, ktorý však začína už v materských školách úlohou detí nadobudnúť základy občianskych kompetencií. Výkonový štandardy sa s vekom komplikujú. Napríklad pokiaľ v materských školách má dieťa medzi šiestimi kľúčových kompetencií nadobudnúť základy občianskych kompetencií, absolvent 2. stupeň základnej školy (ISCED 2) by podľa súčasného vzdelávacieho štandardu (naposledy upraveného 20. 7. 2022), mal vedieť zhodnotiť mieru rizika pri využití služieb bankových a nebankových inštitúcií.

Občianska výchova (aj ako výchova k občianstvu) všeobecne sa však môže uskutočňovať v rôznych prostrediach, nie len v škole alebo škôlke. Napríklad aj v televízii alebo ako výchova k (aktívnemu) občianstvu v rôznych iných organizáciách*.*

Referencie
----------

1. 1 2   *Občianska náuka – nižšie stredné vzdelávanie* [online]. Štátny pedagogický ústav, [cit. 2023-06-21]. Dostupné online.
2. ↑   *Štátny vzdelávací program pre predprimárne vzdelávanie v materských školách – konsolidované znenie (Schválilo MŠ SR dňa 22. septembra 2022 pod číslom 2022/10933:5-A2140 s platnosťou od 1. septembra 2022.)* [online]. [Cit. 2023-06-21]. Dostupné online.
3. ↑   *Štátny vzdelávací program pre predprimárne vzdelávanie v materských školách – konsolidované znenie (Schválilo MŠ SR dňa 22. septembra 2022 pod číslom 2022/10933:5-A2140 s platnosťou od 1. septembra 2022.)* [online]. [Cit. 2023-06-21]. Dostupné online.
4. ↑   *Fetiše republiky* [online]. rtvs.sk, [cit. 2023-06-21]. Dostupné online.
5. ↑   *Narodili sa v deň vzniku Slovenska. Zisťovali sme, kam deti republiky zavial život a čomu sa venujú | TVNOVINY.sk* [online]. tvnoviny.sk, 2023-01-02, [cit. 2023-06-21]. Dostupné online.
6. ↑  MATO. *Občianska výchova budúcnosti* [online]. Inštitút pre aktívne občianstvo, [cit. 2023-06-21]. Dostupné online.

Externé odkazy
--------------

* FILIT – zdroj, z ktorého pôvodne čerpal tento článok.
**Emulgátor** alebo **emulgačné činidlo** je v chémii a potravinárstve organická látka, ktorá zmenšuje povrchové napätie (je schopná absorpcie a tvorby filmu) na rozhraní medzi dvoma nemiešateľnými kvapalinami, čím umožňuje vznik emulzie týchto dvoch kvapalín.

Potravinárstvo
--------------

V potravinárstve sa pojem používa obzvlášť v súvislosti s dispergovaním tukov vo výrobku. V múkach pôsobí ako kondicionér zmäkčujúci kôrku pečiva, v cukrovinkách ako modifikátor kryštalizácie tukov a v mäsovom priemysle uľahčuje emulgáciu tukových častíc.

Emulgátory sú jedným z mnohých druhov prídavných látok v potravinách (potravinárskych aditív) (úradne povolené prídavné látky majú pridelený kód, tzv. éčko). V tejto súvislosti nariadenie EÚ 1333/2008 definuje emulgátory ako "látky, ktoré umožňujú vytvoriť alebo zachovať homogénnu zmes dvoch alebo viacerých vzájomne nemiešateľných fáz v potravine, napríklad oleja s vodou."


|  |  |
| --- | --- |
|  | Chemický portál |
**Obytný komplex** je základný priestorový celok, ktorého účelom je umožniť vykonávanie súhrnu činností nazývaných bývaním.

Obytný komplex je organické materiálne prostredie, pozostávajúce z prírodných a umelých komponentov, vzniknuté v určitom čase a priestore, zabezpečujúce biologické, materiálne, sociálno-spoločenské a kultúrne podmienky človeka, rodiny a spoločnosti.

Základná jednotka obytného komplexu
-----------------------------------

Základnou jednotkou obytného komplexu je obytná budova. Obytnou budovou je objekt, v ktorom aspoň dve tretiny obostavaného priestoru sú určené na trvalé bývanie rodín alebo jednotlivcov. Priestorovú sústavu obytnej budovy vytvárajú zvislé a vodorovné nosné konštrukcie, deliace steny, obvodový a strešný plášť, ktorý ohraničuje budovu navonok. Vodorovné a zvislé konštrukcie členia budovu na trakty, sekcie a podlažia. 

Obytná budova sa skladá z týchto funkčných celkov:

* vstupné priestory vonkajšie
* vstupné priestory vnútorné
* obytné priestory – byt alebo sústava bytov
* domové vybavenie
* doplnkové priestory

Základnú dispozičnú jednotku obytnej budovy tvorí bytová jednotka – byt. Je to súbor prietorov určených pre bývanie jednotlivca alebo rodiny. Spĺňa viaceré funkcie: spánok, štúdium, individuálny odpočinok, úschova osobných vecí, osobná hygiena. Požiadavky na bytovú jednotku sa líšia podľa podmienok miestnych, časových a sociálnych. Veľkosť bytovej jednotky sa udáva počtom obytných miestností a štvorcových metrov obytnej plochy. Ústredným obývacím priestorom je obývacia miestnosť, ku ktorej sa ďalej pridružuje rôzny počet spální, kuchyňa a nutné príslušenstvo (predsieň, záchod, kúpeľňa, šatník,...)

Základná funkcia obytného komplexu
----------------------------------

Obytný komplex plní základnú funkciu, ktorou je bývanie. Bývanie hromadné, ubytovanie viacerých rodín v samostatných bytových jednotkách objektu. Zabezpečuje vhodné prostredie pre plnenie základnej funkcie rodiny. Absorbovaním spoločenských premien a požiadaviek na bývanie, obytné štruktúry nadobúdajú nové vlastnosti: polyfunkčnosť so zložkami bývania, práce, kultúry, športu a služieb, ako základný predpoklad uspokojovania potrieb spoločnosti a adaptabilitu, vyplývajúcu z meniacich sa nárokov užívateľov v meniacom sa demografickom cykle vývoja spoločnosti.

Použitá literatúra
------------------

* Antal J. a kol.: *Typológia obytných budov*, Bratislava. STU FA, 1981
* Budkeová B.: *Ateliéry architektonickej a urbanistickej tvorby-obytné budovy*. Bratislava, STU FA 1979
* Syrový B.: *Architektúra*. Praha, SNTL 1972
* Kolektív autorov: *Stavebný náučný slovník, zväzok V. architektúra a typológia*. Bratislava SNTL 1966
**TV Petrovec** (srb. ТВ Петровец) je komerčná vojvodinská televízia, ktorá vysiela od 16. novembra 1997 z Báčskeho Petrovca.

Vysielanie televízie
--------------------

Televízia vysiela pre región so silnou slovenskou menšinou denne od 18:45 do 23. hodiny. Vysielanie sa orientuje najmä na zachovanie a šírenie rodného jazyka a kultúry miestnych obyvateľov, ktorú ponúka v informačných a vzdelávacích reláciách. Veľkú pozornosť venuje aj témam poľnohospodárstva a hospodárstva.

Od 16. novembra 2020 pri príležitosti 23. výročia vysielania začala TV Petrovec vysielať svoj program v novom rúchu. 

### Relácie

* informačné relácie (Zvon)
* zábavné relácie (Susedovci, čo robíte?, Nedeľa s Vami)
* vzdelávacie relácie
* filmy

#### Nedeľa s Vami

Nedeľa s Vami je zábavná nedeľná relácia, ktorú vysiela TV Petrovec o 20 hod. Relácia ponúka kreslený film, film, hudbu a zábavu. Moderátorky relácie sú: Andrea Lačoková, Elena Vršková a Malvína Zolňanová.

#### Susedovci, čo robíte?

Susedovci, čo robíte? je srbský humoristický seriál (sitcom) v slovenskom jazyku, ktorý vysiela TV Petrovec, od 16. septembra 2012, každú nedeľu. V súčasnosti (2012 a naďalej) sa časti seriálu iba opakujú.

* Dej:

Seriál sa odohráva v sedliackom kysáčskom dome. Príbeh hovorí o manželoch sedliakoch Zuze a Janovi, ktorí zažívajú plno zaujímavých tém, kým pracujú.

* Obsadenie: Anna Pavlová, Michal Ivičiak

#### Zvon

Zvon je spravodajská relácia, ktorú vysiela TV Petrovec každý deň o 19:00 hod. Vysielanie začalo 16. novembra 1997. Vysielajú sa denné udalosti z celej Vojvodiny. Reportéri relácie sú: Ruth Petrášová, Anna Lekárová, Mária Lovreová, Mária Danková, Andrea Lačoková, Elena Vršková, Malvína Zolňanová a Ján Andrášik.

Zdroj
-----

* Stránka televízie
Moderná sklená fasáda. *(The Maintower, Frankfurt nad Mohanom)*
Historická, stredoveká fasáda *(Cuéllar, Španielsko)*
**Fasáda** (z francúzskeho *face* tvár, líc) je vonkajšia stena budovy. Je perforovaná okennými, dvernými, vetracími otvormi. 

Ďalej môže byť členená horizontálne rímsami, vertikálne pilastrami, zapustenými stĺpmi alebo napríklad bosážou, lisénami, atikou, tympanónom a pod. Tieto prvky sa na fasáde objavujú zväčša v historických slohoch z antiky, baroka, rokoka. Hovoríme o historickej fasáde.

Riešenie fasády môže byť nielen pomocou vystupujúcej štruktúry ale aj pomocou kompozície z farieb. Z hľadiska orientácie rozoznávame *priečelné fasády*, *nádvorné fasády*, *záhradné fasády*. Od polovice 20. rokov 20. storočia sa začala zavádzať zavesená fasáda, ktorá je oddelená od nosných prvkov budovy. Tento typ sa rozvinul v dvojitú fasádu, v ktorej dobre prúdi vzduch. Týmto spôsob sa dajú dobre vetrať alebo ohrievať priestory. V high-tech veku je tendencia využívať fasády sekundárne – na výrobu elektriny: fotovoltaická fasáda, inteligentná fasáda.

Iné projekty
------------

Commons
* Spolupracuj na Commons Commons ponúka multimediálne súbory na tému **Fasáda**
**Faríde Moradcháníová** je iránska inžinierka a ľudskoprávna aktivistka. Je neterou iránskeho najvyššieho vodcu Alího Chameneího.

Moradcháníová bola viackrát zadržaná, vrátane zatknutia v januári 2022, keď ju poslali do oddielu 209 väznice Evin, pravdepodobne kvôli podporovaniu zvrhnutej predrevolučnej cisárovnej Farah Dibaovej a návrhu, aby jej bol umožnený návrat do Iránu. Následne bola prepustená na kauciu.

Dňa 23. novembra 2022 bola zatknutá po tom, ako sa na základe predvolania dostavila na prokuratúru.

Dňa 25. novembra 2022 jej brat Mahmúd Mordkhani žijúci vo Francúzsku zdieľal video v ktorom vyzývala zahraničné vlády, aby prerušili všetky väzby s "vražedným a deti zabíjajúcim" režimom Teheránu a uviedla: "Tento režim nie je verný žiadnym náboženským zásadám a nepozná žiadne zákony ani pravidlá okrem sily a udržiavania svojej moci akýmkoľvek možným spôsobom".

Referencie
----------

1. ↑   Neteř Chameneího zkritizovala íránskou vládu. Úřady ji zadržely. *iDNES.cz*, 2022-11-27. Dostupné online.
2. ↑   *Niece of Iran’s supreme leader calls on other countries to cut ties with regime* [online].. Dostupné online.

Externé odkazy
--------------

* 
*

Zdroj
-----

*Tento článok je čiastočný alebo úplný preklad článku Farideh Moradkhani na anglickej Wikipédii.*
Príklady zástupcov taxónu osteostraky
**Štítovce** (iné názvy: **ostrakodermy**, **štítnatce**, **pancierokožce**, **panciernaté ryby** [ďalšie synonymá a ich zdroje pozri v článku panciernaté ryby ]; lat. *Ostracodermi*, *Ostracoderma*(*ta*)) je v starších systémoch taxón zahŕňajúci vyhynuté bezčeľustnatce (okrem konodontov), teda pteraspidy, anaspidy, telodonty a Osteostraci+Galeaspida+Pituriaspida (dnes sa všetky uvedené taxóny klasifikujú samostatne). 

V najdávnejších systémoch Ostracordermi (Ostracoderma) zahŕňali najmä aj dnešný taxón plakodermy – vysvetlenie pozri v článku panciernaté ryby. Nasledujúci text tohto článku sa plakodermami nezaoberá.

Charakteristika
---------------

Tieto živočíchy mali telo tvarom podobné kostnatým rybám, telo bolo spravidla pokryté silným pancierom, pozostávajúcim z rohovitých doštičiek alebo zo strechovito sa prekrývajúcich šupín. Plutvy boli slabo vyvinuté. Mali aj spravidla chrupavkovitú chrbticu.

Zdroje
------

1. ↑  bezčeľustnatce. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2001. 686 s. ISBN 80-224-0671-6. Zväzok 2. (Bell – Czy).
2. ↑  ostrakodermy. In: ČINČURA, Juraj, ed. *Encyklopédia Zeme*. 1. vyd. Bratislava : Obzor, 1983. 717 s. S. 429.
3. ↑  Trnka, A.. *Všeobecná zoológia II.* [online]. pdf.truni.sk, [cit. 2018-06-21]. Dostupné online.
4. ↑  LENOCHOVÁ, Mária et al. *Biológia pre 1. ročník gymnázia*. 3. vyd. Bratislava: Slovenské pedagogické nakladateľstvo, 1994. ISBN 80-08-021318-X. s. 156

Iné projekty
------------


|  |  |
| --- | --- |
| Portal | Biologický portálPortál vedy o Zemi |

Wikidruhy
* Spolupracuj na Wikidruhoch Wikidruhy ponúkajú informácie na tému **Štítovce**
**Samuel Hlôška** (\* 16. november 1890, Pukanec – † 17. marec 1983, Banská Bystrica) bol slovenský banský inžinier.

Životopis
---------

Narodil sa 16. novembra 1890 v Pukanci ako syn Samuela Hlôšku a Kataríny rodenej Cibulkovej. V rokoch 1910 – 1914 študoval na Vysokej škole baníckej a lesníckej v Banskej Štiavnici.

Po začiatku prvej svetovej vojny nastúpil do rakúsko-uhorskej armády, v ktorej radoch v rokoch 1914 až 1915 bojoval ako frontový vojak. V roku 1915 padol na východnom fronte do zajatia, v ktorom zotrval do roku 1917. V rokoch 1918 – 1921 pôsobil v sovietskom Rusku.

Po návrate do Československa pokračoval v rokoch 1921 – 1922 v štúdiu v meste Příbram. Roku 1922 získal titul Ing. Od roku 1922 do roku 1927 pracoval ako banský odborník štátnych banských správ v Moste a v Banskej Bystrici ako zástupca riaditeľa a riaditeľ Handlovských uhoľných baní, oblastný riaditeľ podniku Bane a huty na Slovensku.

V roku 1951 začal pôsobiť ako vysokoškolský pedagóg. Od roku 1952 prednášal na Katedre baníctva Baníckej fakulty SVŠT. V roku 1951 prodekan Baníckej fakulty SVŠT. V rokoch 1952 – 1960 na Katedre inžinierskej geológie Fakulty geologicko-geografických vied UK prírodovedeckej Prírodovedeckej fakulty UK v Bratislave. V rokoch 1954 – 1956 dekan Fakulty geologicko-geografických vied UK, 1953 – 1954 prodekan Geologicko-geografickej fakulty UK v Bratislave.

Bol popredný odborník v hlbinnom vŕtaní a inžiniersko-geologických prieskumoch. Autor monografií, odborných príručiek a vysokoškolských učebníc.

Významné publikácie
-------------------

* *Slovenské baníctvo vo výstavbe republiky.*, Bratislava roku 1947
* *Ako správne riešiť vetranie v baniach.*, Bratislava roku 1954

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
* Záznam o narodení a krste v matrike záznam číslo 45 – evanjelická farnosť; pokrstený ako Sámuel Hloska

Autoritné údaje: * SNK: 153478
* VIAF: 1004156565685623500006